CELEX: 
Language: sl
Date: 2019-03-28 00:00:00
Title: IZVEDBENA UREDBA KOMISIJE (EU) …/… o spremembi Izvedbene uredbe (EU) 2015/2378 glede standardnih obrazcev, vključno z jezikovno ureditvijo, za obvezno avtomatično izmenjavo podatkov o čezmejnih aranžmajih, o katerih se poroča

IZVEDBENA UREDBA KOMISIJE (EU) …/…
            
            
               z dne 28.3.2019
            
            
               o spremembi Izvedbene uredbe (EU) 2015/2378 glede standardnih obrazcev, vključno z jezikovno ureditvijo, za obvezno avtomatično izmenjavo podatkov o čezmejnih aranžmajih, o katerih se poroča
               
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Direktive Sveta 2011/16/EU z dne 15. februarja 2011 o upravnem sodelovanju na področju obdavčevanja in razveljavitvi Direktive 77/799/EGS
                  1
                ter zlasti člena 20(5) Direktive,
            
            
               ob upoštevanju naslednjega:
            
            
               (1)Direktiva 2011/16/EU, kakor je bila spremenjena z Direktivo Sveta (EU) 2018/822
                  2
               , določa obvezno avtomatično izmenjavo podatkov o čezmejnih aranžmajih, o katerih se poroča. Za te izmenjave bi bilo treba uporabiti standardni obrazec, vključno z jezikovno ureditvijo.
            
            
               (2)Izvedbeno uredbo Komisije (EU) 2015/2378
                  3
                bi bilo zato treba spremeniti, da se določi tak standardni obrazec.
            
            
               (3)Drugi pododstavek člena 20(5) Direktive 2011/16/EU določa, da lahko standardni obrazec vsebuje le tiste elemente za izmenjavo podatkov, ki so našteti v členu 8ab(14) Direktive 2011/16/EU, ter druga z njimi povezana polja, potrebna za dosego ciljev iz člena 8ab navedene direktive. Za zagotovitev učinkovitosti obvezne avtomatične izmenjave podatkov o čezmejnih aranžmajih, o katerih se poroča, zlasti kadar je podatke dolžan predložiti več kot en posrednik ali zadevni davčni zavezanec, je nujno treba vključiti dodatno polje, ki vsebuje referenčno številko čezmejnega aranžmaja, o katerem se poroča. Če je podatke dolžan predložiti več kot en posrednik ali zadevni davčni zavezanec, morajo vse izmenjave v zvezi z istim aranžmajem vsebovati eno samo referenčno številko, tako da je te izmenjave mogoče povezati z enim samim aranžmajem v osrednji podatkovni zbirki.
            
            
               (4)Zaradi skladnosti in pravne varnosti bi bilo treba datum začetka uporabe te uredbe uskladiti z datumom začetka uporabe iz drugega pododstavka člena 2(1) Direktive (EU) 2018/822.
            
            
               (5)Ukrepi iz te uredbe so v skladu z mnenjem Odbora za upravno sodelovanje pri obdavčevanju –
            
            
               SPREJELA NASLEDNJO UREDBO:
            
            
               Člen 1
            
            
               Izvedbena uredba (EU) 2015/2378 se spremeni:
            
            
               (1) vstavi se naslednji člen 2e:
            
            
               „Člen 2e 
            
            
               Standardni obrazci, vključno z jezikovno ureditvijo, za obvezno avtomatično izmenjavo podatkov o čezmejnih aranžmajih, o katerih se poroča
            
            
               1.Pri uporabljenih obrazcih „element“ in „polje“ pomenita rubriko obrazca, v kateri se lahko zabeležijo podatki, ki se izmenjajo v skladu z Direktivo 2011/16/EU. 
            
         
         
            
               2.Obrazec, ki se v skladu s členom 8ab Direktive 2011/16/EU uporablja za obvezno avtomatično izmenjavo podatkov o čezmejnih aranžmajih, o katerih se poroča, je usklajen s Prilogo XIII k tej uredbi.
            
            
               3.Ključni elementi iz tretjega pododstavka člena 20(5) Direktive 2011/16/EU so elementi iz točk (b), (c) in (e) člena 8ab(14) navedene direktive in za te ključne elemente velja jezikovna ureditev iz člena 2a(3) te uredbe.“;
            
            
            
               (2) priloga k tej uredbi se doda kot Priloga XIII.
            
            
               Člen 2
            
            
               Ta uredba začne veljati dvajseti dan po objavi v Uradnem listu Evropske unije.
            
            
               Uporablja se od 1. julija 2020.
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju, 28.3.2019
            
            
               
                     Za Komisijo
               
               
                     Predsednik
                     Jean-Claude JUNCKER
               
            
         
         
            
                  
                     (1)
                  
                        UL L 64, 11.3.2011, str. 1.
               
               
                  
                     (2)
                  
                        Direktiva Sveta (EU) 2018/822 z dne 25. maja 2018 o spremembi Direktive 2011/16/EU glede obvezne avtomatične izmenjave informacij na področju obdavčenja v zvezi s čezmejnimi aranžmaji, o katerih se poroča (UL L 139, 5.6.2018, str. 1).
               
               
                  
                     (3)
                  
                        Izvedbena uredba Komisije (EU) 2015/2378 z dne 15. decembra 2015 o določitvi podrobnih pravil za izvajanje nekaterih določb Direktive Sveta 2011/16/EU o upravnem sodelovanju na področju obdavčevanja in razveljavitvi Izvedbene uredbe (EU) št. 1156/2012 (UL L 332, 18.12.2015, str. 19).
               
            
      
    ---documentbreak--- 
      
         
         
            
               SL
            
            
               PRILOGA 
            
            
               „PRILOGA XIII 
            
            
               Obrazec iz člena 2e 
            
            
               Obrazec za obvezno avtomatično izmenjavo podatkov o čezmejnih aranžmajih, o katerih se poroča, v skladu s členom 8ab Direktive 2011/16/EU vsebuje poleg elementov iz člena 8a(14) navedene direktive naslednje polje:
            
            
               (a)Referenčna številka čezmejnega aranžmaja ali aranžmajev, o katerih se poroča. “